Vosburg-boere ewig dankbaar oor droogtehulpDroogtehulp is aan die Vosburg gemeenskap gebied. (Foto: Lisa Swanepoel) Boeredroogtehulp SA het sy “beste, grootste uitreik nog” aan boere in die droogtegeteisterde Noord-Kaap die afgelope naweek voltooi. Chris van Beljon, wat Boeredroogtehulp SA bestuur, vertel aan Maroela Media dat hulle met sowat 52 gelaaide voertuie na die provinsie gery het. “Ons het altesaam sowat 3 300 groot 1,2 m-bale met die uittog aangery. Daar is ook sowat 1 000 kleiner bale en so 10 ton hoendermis geskenk.” Van dié vrag is sowat 982 groot bale, 221 klein voerbale, 30 sakke voerpille, 45 sakke hondekos, 229 sakke mieliemeel en 386 sakke hoendermis aan die boere van Vosburg, duskant Britstown, geskenk. Van Beljon is deur Lisa Swanepoel, ŉ boer in die omgewing se dogter, van die nood in die gebied ingelig. Die uitreik het ook kruideniersware aan die boere gelewer, wat sowat 180 sakke aartappels, 232 bottels water, 45 geskenkbokse, vars groente, lekkers, koffie, kookolie, suiker, en so meer ingesluit het. Die uitreik is ook deur Manne op ŉ Missie, ŉ niewinsgewende organisasie van Fochville, ondersteun. Die organisasie het 61 ton mielies in die dorp afgelewer. Hendrik Lensley, een van die Manne op ŉ Missie-stigterslede vertel aan Maroela Media dat hy tesame met “11 pelle” besluit het om van Fochville af Weskus toe te ry met bromponies. Die uittog het op 21 September begin. “Ons ken mekaar almal so deur die kerk en het altyd gedroom om die lengte en breedte van Suid-Afrika op hierdie girly scooters te toer.” Voor hulle uiteindelik sou vertrek op hul reis, het die manne besluit om waarde en mening aan hul toer te gee. Hulle het tydens die 1 860 km-toer by verskillende dorpies stilgehou om ŉ hand by te sit waar hulle kon. (Foto: Lisa Swanepoel) Dit was tydens die ses dae lange toer, en ŉ oornagstop op Vosburg, dat Manne op ŉ Missie die nood in die dorpie raakgesien het. “Ons het by vriende hier gebly en toe besluit om bystand te lewer op ons eie manier.” Die organisasie het gesteun op skenkings van boere uit die Fochville-omgewing, met een boer wat 54 ton geskenk het. Die boer wil anoniem bly. Verder het Manne met ŉ Missie ook mielies uit hul eie sak gekoop. “Toe die vragte by ons dorp aankom, was die woorde maar min, want die dankbaarheid was te groot. Ons gemeenskap sal nooit vergeet wat [die organisasies] vir ons gedoen het nie,” vertel Pieter Vos, die voorsitter van Vosburg-boerevereniging. Vos sê die aflewering was besonders omdat dit met skriflesing en gebed begin is. “Dit was so ŉ mooi dag. Van die skenkers, tot die drywers, tot die boere, het al die lof en die eer vir die dag net aan ons Hemelse Vader gebring.” Vos, wat self ŉ skaapboer in die omgewing is, sê dat die boere swaar trek. “Dit is nie lekker om nou te boer nie. Dis regtig baie droog hier. Die meeste boere het, omdat die droogte lank aankom, gehoop dat dit laas jaar Desember sou reën. Dit het nie. “In Februarie, Maart het dit so effens gereën, maar nie genoeg om ŉ verskil te maak nie. Die boere se veegetalle is min, en die jong diere wat hulle lam, wat eintlik vervangingsdiere is om die kudde op te bou, moet uitgeslag word. Selfs al sou dit reën, sal dit jare vat vir die veld om te herstel en veegetalle weer op te bou. “Dis nie net die boere wat onder die druk ly nie, maar ook die dorp. Die koöperasie, motorwerktuigkundige en onderneming hier gaan almal gebukkend onder die droogte. Instandhoudingswerk op die plase word ook nie nou gedoen nie, want daar is eenvoudig net nie geld nie.” Die vleismark dra verder by tot die boere se probleme. “Dit kos ons meer om die lammers te voer om hulle reg vir die mark te kry, as wat ons die hele skaap op die mark kry.” Vos sê egter dat die aflewering minstens een maand se voer aan die boere in die omgewing verskaf het, wat die druk bietjie ligter maak. Ongelooflike ondersteuning Van Beljon vertel toe die vloot in Kimberley aangekom het, is hulle begroet deur die brandweer en ambulanse. “Omtrent die hele dorp het ons begelei. Daar was tot ŉ motorfietsklub wat ons begelei het deur die dorp,” sê hy. Ná Kimberley het die vloot weggedraai Britstown toe, waar hulle oornag het en die volgende dag na Vosburg vertrek het. Hy skat die waarde van die jongste aflewering so om en by R2 miljoen. “Die enigste probleem waarmee ons tans sit, is om die dieselrekening terug te betaal. Ons het dit gegooi op skuld en moet dit nou terugbetaal, maar daar is tans amper niks geld om dit te doen nie. Dit is iets wat aan my knaag. Ons glo en vertrou dat daardie geld sal inkom en dat ons daardie rekeninge kan vereffen.” Die rekening staan tans op so R130 000. Vanuit Vosburg het die vloot Onseepkans se kant toe vertrek. Van hierdie ervaring het Van Beljon op Facebook geskryf: “As jy voor ŉ boer se huis stop en hy kom groet jou met ŉ lyf en arms wat so erg bewe dat hy amper nie sy arm kan oplig nie, trane wat skiet uit sy oë, want sy oë het ŉ trok vol voer gesien, eers dan besef jy vandag doen ek goed. “Vandag was ons net betyds. Terwyl ons voer aflaai, sê die boer vir my hy het vanoggend sy laaste voer vir sy diere gegee, sy vrou vertel hoe sy net nie kan ophou huil nie. Hulle is moeg, hulle is bang, hulle weet nie meer wat om te doen nie. Maar vandag was God weer betyds en saam met die gee van hulle laaste voer stuur God ŉ vrag voer sonder dat die boer en sy vrou dit weet.”